Shaxmat chempionatida Nodirbek Abdusattorov peshqadamlik qilmoqda

Toshkentda shaxmat bo‘yicha 8—16 yoshli sportchilar o‘rtasida o‘tkazilayotgan mamlakat chempionati qizg‘in kechmoqda, deb xabar beradi O‘zA.

10 yoshgacha bo‘lgan o‘g‘il bolalar musobaqasining markaziy uchrashuvi jahon chempioni Nodirbek Abdusattorov hamda Osiyo chempioni Javohir Sindorov o‘rtasida bo‘ldi. Bungacha ketma-ket to‘rt partiyada g‘alaba qozongan poytaxtlik shaxmatchilarning o‘zaro bahsida FIDE ustasi Nodirbekning qo‘li baland keldi. Keyingi turda N. Abdusattorov buxorolik Shohjahon Sayfullayevni yengib, olti ochko bilan peshqadam bo‘ldi.
Javohir Sindorov oltinchi turda asosiy raqiblaridan Samandar Shermuhammedovni mag‘lub qilib, besh ochko bilan ikkinchi o‘rinni egalladi.
Shu yoshdagi qizlar bahsida poytaxtlik Yuliya Xegay olti partiyaning barchasida g‘alaba qozondi. Keyingi pog‘onalarni besh ochko bilan samarqandlik Sevinch Alimova hamda poytaxtlik Lobar Rahmatjonova egallab turibdi.
8 yoshgacha shaxmatchilar orasida qashqadaryolik Sulton Tursunov beshinchi va oltinchi turda Toshkent viloyati vakili Olmos Rahmatullayev va poytaxtlik Akromxon Murotxonov ustidan zafar quchdi. Keyingi partiyada Sulton to‘rtinchi o‘rinni egallab turgan Osiyo chempioni Islombek Sindorov bilan bellashadi.
Ilk marta o‘tkazilayotgan mamlakat birinchiligining qizlar o‘rtasidagi bahsida dastlabki medallarga poytaxtliklar – Maftuna Bobomurodova, Mohinur Ne’matullaeva va Farangiz Qilicheva da’vogarlik qilmoqda.
16 yoshgacha o‘smirlar musobaqasida mag‘lubiyatsiz dona surayotgan toshkentliklardan Jahongir Shavdirov, Ortiq Ne’matov, Odil Rahmon, Shavarsh Badalyan va xorazmlik Nodirbek Yoqubboyev chempionat jadvalining yuqori pog‘onalarini band qilgan.
Qizlar o‘rtasida toshkentlik Svetlana Chaykina ketma-ket beshta partiyani o‘z foydasiga hal qildi. “Umid nihollari – 2012” sovrindori xorazmlik Nilufar Yoqubboyeva hamda jahon chempionati kumush medali sohibasi, poytaxtlik Bahora Abdusattorova kuchli uchlikda bormoqda.